钦定古今图书集成/明伦汇编/官常典/第070卷 > 新吴忠侯景先
## 钦定古今图书集成/明伦汇编/官常典/第070卷 > 新吴忠侯景先

按《南史本传》：“新吴侯景先，高帝从子也。祖爰之，员外
郎。父敬宗，始兴王国中军。景先少孤，有至性，随母孔
氏为舅氏鞠养。高帝嘉之，常相提携。及镇淮阴，以景
先领军主自随，防卫城内，委以心腹。武帝为广兴郡，
启高帝求景先同行，除武帝宁朔府司马，自此常相
随逐。建元元年，为太子左卫率，封新吴县伯，见委任”，
势倾天下。景先本名道先，乃改为景先，以避上讳。初，
武帝少年，与景先共车，行泥路，车久故坏，至领军府
西门，车辕折，俱狼狈。景先谓帝曰：“两人脱作领军，亦
不得忘今日艰辛。”及武帝践祚，诏以景先为兼领军
将军。拜日，羽仪甚盛，倾朝观瞩。拜还，未至府门，中诏：
“相闻领军，今日故当无折辕事邪？”景先奉谢。景先事
上尽心，恩宠特密。初西还，上坐景阳楼召景先语故
旧，唯豫章王一人在席而已。转中领军。车驾射雉郊
外，景先常甲仗从，廉察左右，寻进爵为侯。始昇明中，
沈攸之于荆州举兵，武帝时镇江州盆城，景先夜乘
城，忽闻壍中有小儿呼萧丹阳，未测何人，声声不绝。
试问谁，空中应云：“贼寻当平，何事严防。”语讫，不复言。
即穷讨之，了不见。明旦以白帝，帝曰：“攸之自无所至，
焉知汝后不作丹阳尹？”景先曰：“宁有作理。”寻而攸之
首至。及永明三年，诏以景先为丹阳尹，谓曰：“此授欲
验往年盆城壍空中言耳。”后假节司州诸军事，卒，谥
曰忠侯。子毅，位至中郎司马，性奢豪，好弓马，为明帝
所疑忌。王晏事败，并陷诛之